Owerhede waarsku oor Hugenote-tonnel‘n Vragmotor wat Maandagoggend naby die Hugenote-toneel deur sterk wind omgewaai is. (Foto: Verskaf) Die Wes-Kaapse verkeersowerhede het Maandagoggend ŉ waarskuwing uitgereik dat vragmotors en voertuie met woonwaens die Hugenote-tonnel naby die Paarl in die Wes-Kaap moet vermy. Kenny Africa, Wes-Kaapse verkeershoof, sê baie sterk winde in die gebied maak dit te gevaarlik vir dié voertuie om deur die tonnel te ry. “’n Swaarvragmotor is vanoggend op die brug net buite die Hugenote-tonnel aan die Paarl-kant omgewaai. Die wind is uiters sterk,” het Africa gesê. Dit was nie onmiddellik duidelik of die vragmotorbestuurder enige beserings opgedoen het nie. Volgens Africa dui die voorlopige statistieke vir die Paasnaweek daarop dat 19 mense die lewe sedert Donderdag op Wes-Kaapse paaie verloor het. “90% van hierdie ongelukke was binne die grense van die Kaapse metro en munisipaliteite,” sê Africa. “Twaalf van die oorledenes was voetgangers, vier was bestuurders en drie was passasiers.” Die paal deur die voorruit van die voertuig. (Foto: Verskaf) Die meeste van die sterftes het Saterdag plaasgevind. Vier voetgangers is in verskillende voorvalle dood onderskeidelik in Manenberg, Observatory, Mitchells Plain en Delft. Twee bestuurders het ook gesterf in ongelukke onderskeidelik in Lentegeur en Maitland, terwyl twee passasiers dood is in ongelukke in George en Darling. ŉ Pa en twee kinders is gelukkig om te leef nadat ŉ bakkiekap en daarna ŉ staal paal die voorruit van die BMW getref het waarin hulle gery het. Dié voorval het op Goeie Vrydag tussen Caledon en Grabouw naby die Villiersdorp-afdraai gebeur. Volgens Africa het ŉ bakkie se kap losgekom en ŉ aankomende BMW getref. Oomblikke daarna het ŉ staalpaal reg deur die BMW se voorruit gesteek, die pa se kop rakelings gemis en in die agtersitplek van die motor vasgesteek. Wonderbaarlik is niemand in die voorval beseer nie.